บสก.จัดกิจกรรมเร่งระบายทรัพย์ปี56
บสก. เปิดแผนกลยุทธ์ปี 56 จัดกิจกรรมเชิงรุกหวังดันยอดขายทรัพย์ทะลุเป้า ระบุปีที่ผ่านมามีกำไรสุทธิ 3,257 ล้านบาท
7 ก.พ. 2556

บสก. เปิดแผนกลยุทธ์ปี 56 จัดกิจกรรมเชิงรุกหวังดันยอดขายทรัพย์ทะลุเป้า ระบุปีที่ผ่านมามีกำไรสุทธิ 3,257 ล้านบาท 
นายกฤษณ์ เสสะเวช กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยถึงผลการดำเนินงานในปี 2555 ว่า บสก.มีรายได้จากการปรับโครงสร้างหนี้และจำหน่ายทรัพย์รวมทั้งสิ้น 13,612 ล้านบาท คิดเป็น 113.43% ของเป้าหมายทั้งปีที่ตั้งไว้จำนวน 12,000 ล้านบาท และมีกำไรสุทธิ 3,257 ล้านบาท 
ทั้งนี้ ในปี 2555 ได้รับซื้อรับโอนสินทรัพย์ด้อยคุณภาพ (เอ็นพีแอล) และทรัพย์สินรอการขาย (เอ็นพีเอ) จากสถาบันการเงินรวม 154,669 ล้านบาท โดยเป็นการรับซื้อจากบรรษัทบริหารสินทรัพย์ไทย (บสท.) สูงถึงจำนวน 135,388 ล้านบาท และปัจจุบัน บสก. มีเอ็นพีแอล อยู่ในความดูแลทั้งสิ้น 55,857 ราย คิดเป็นมูลค่า 369,919 ล้านบาท ขณะที่มีเอ็นพีเอจำนวน 12,923 รายการ คิดเป็นมูลค่า 37,997 ล้านบาท
สำหรับแผนธุรกิจปี 2556 บสก. เน้นการเจริญเติบโตของธุรกิจแบบยั่งยืนเพื่อให้ผลการดำเนินงานเติบโตอย่างต่อเนื่อง โดยประมาณการผลเรียกเก็บเงินสดจำนวน 13,735 ล้านบาท และประมาณการมีกำไรสุทธิที่ 3,602 ล้านบาท สูงกว่าปี 2555 ประมาณ 10% ขณะที่วางเป้าหมายเพิ่มขนาดสินทรัพย์เอ็นพีแอลและเอ็นพีเอ ประมาณ 18,000 ล้านบาท โดยประมูลซื้อทรัพย์จากสถาบันการเงินต่างๆ และการขายทอดตลาดที่กรมบังคับคดี
ส่วนแผนการตลาดปี 2556 ได้เน้นเร่งระบายทรัพย์สินรอการขาย โดยการออกบูธในงานต่างๆ รวมถึงใช้กลยุทธ์จัดกิจกรรมส่งเสริมการขายในแต่ละประเภททรัพย์ เน้นลดราคาพิเศษ และโครงการขายผ่อนชำระโดยร่วมกับสถาบันการเงิน ได้แก่ ประเภทห้องชุดพักอาศัย เน้นกลุ่มที่มีราคาน้อยกว่า 5 แสนบาท มีจำนวน 1,550 หน่วย มูลค่า 349 ล้านบาท ประเภทบ้านเดี่ยวและทาวน์เฮ้าส์ เน้นกลุ่มที่มีราคาน้อยกว่า 3 ล้านบาท มีจำนวน 831 หน่วย คิดเป็นมูลค่า 816 ล้านบาท ประเภทที่ดินเปล่า มีจำนวน 7,271 คิดเป็นมูลค่า 22,327 ล้านบาท
นอกจากนี้ บสก. ยังได้จัดกิจกรรมส่งเสริมการขายโดยการประมูลทรัพย์เพื่อการลงทุน เน้นการขายเฉพาะกลุ่ม ในช่วงเดือนมีนาคม มิถุนายน และตุลาคม 2556 รวมมูลค่าทรัพย์กว่า 3,000 ล้านบาท ใช้กลยุทธ์จัดตั้ง Corporate Team เพื่อสนับสนุนข้อมูลทรัพย์สิน รวมทั้งคัดทรัพย์ที่น่าสนใจเพื่อจัดประมูล อาทิ ที่ดินริมแม่น้ำเจ้าพระยา ท่าดินแดง เขตคลองสาน เนื้อที่ 7 ไร่ มูลค่ากว่า 500 ล้านบาท , ที่ดินเปล่าพร้อมสิ่งปลูกสร้าง อำเภอหางดง จังหวัดเชียงใหม่ เนื้อที่ 132 ไร่ มูลค่ากว่า 200 ล้านบาท และที่ดินเปล่าอำเภอหาดใหญ่ จังหวัดสงขลา เนื้อที่ 2,000 ไร่ มูลค่ากว่า 500 ล้านบาท
นายกฤษณ์ กล่าวว่า แผนการแปรรูปและนำหุ้นเข้าจดทะเบียนในตลาดหลักทรัพย์แห่งประเทศไทย เบื้องต้นได้จัดประชุมชี้แจงรายละเอียดแก่บริษัทที่ปรึกษาทางการเงิน เพื่อทำความเข้าใจข้อกำหนดโครงการว่าจ้าง (TOR)  ซึ่งมีกลุ่มบริษัทที่มายื่นข้อเสนอผ่านคุณสมบัติเบื้องต้น 7 ราย ซึ่งภายหลังจากบริษัทที่ปรึกษาทางการเงินได้นำเสนอแผนกลยุทธ์แล้ว จะนำเสนอคณะกรรมการจัดการกองทุนฯ เพื่อพิจารณาต่อไป และคาดว่าจะสามารถลงนามในสัญญาจ้างที่ปรึกษาทางการเงินในวันที่ 28 กุมภาพันธ์นี้